**ŠILALĖS SPORTO MOKYKLOS TRENIRUOKLIŲ SALĖS TRENERIO-INSTRUKTORIAUS PAREIGYBĖS APRAŠYMAS**

**I. BENDROJI DALIS**

1. Sporto mokyklos treniruoklių salės treneris-instruktorius (toliau – Treneris) yra Šilalės sporto mokyklos (toliau – Sporto mokykla) darbuotojas, dirbantis pagal darbo sutartį ir gaunantis darbo užmokestį iš biudžeto.

2. Trenerio pareigybė priskirta III darbuotojų grupei.

3. Pareigybės lygis – B, kodas 3422.

4. Pareigybė reikalinga organizuoti treniruoklių salės lankytojų užsiėmimus, teikti jiems informaciją, prižiūrėti sportinius įrenginius.

5. Trenerį į pareigas skiria ir jį atleidžia mokyklos direktorius. Treneris tiesiogiai pavaldus Sporto mokyklos direktoriaus pavaduotojui.

**II. SPECIALIEJI REIKALAVIMAI ŠIAS PAREIGAS EINANČIAM DARBUOTOJUI**

6. Darbuotojas einantis šias pareigas turi atitikti šiuos specialiuosius reikalavimus:

6.1. turėti išsilavinimą, nurodytą Lietuvos sporto įstatyme, suteikiantį teisę dirbti fizinio aktyvumo, sporto specialistu ar instruktoriumi;

6.2. turėti bendravimo, psichologijos, profesinės etikos ir pedagoginio elgesio kultūros pagrindus;

6.3. mokėti naudotis informacinėmis technologijomis;

6.4. mokėti suteikti pirmąją medicininę pagalbą;

6.5. išmanyti gaisro gesinimo priemonių naudojimą, lankytojų evakuacijos tvarką;

6.6. žinoti treniruoklių salės teikiamas paslaugas ir jų kainas, naudojimosi taisykles, treniruoklių salėje esančios įrangos rūšį, paskirtį, naudojimosi ir saugos instrukcijas.

**III. ŠIAS PAREIGAS EINANČIO DARBUOTOJO FUNKCIJOS**

7. Darbuotojas vykdo šias funkcijas:

7.1. organizuoja ir vykdo treniruoklių salės lankytojams grupines ir asmenines treniruotes;

7.2. rengia individualias treniruočių programas ir planus;

7.3. treniruočių metu konsultuoja ir instruktuoja lankytojus visais sveikatinimosi ir sportavimo klausimais;

7.4. domėtis ir aiškinti lankytojų sveikatos būklę (ligas, savijautą, traumas ir kt.), o esant įtarimų dėl netinkamos sportui sveikatos būklės, mandagiai pasiūlyti klientui pasikonsultuoti su gydytoju ir gauti sportuoti leidžiančią sveikatos pažymą. Atsižvelgiant į kliento sveikatos būklę, sudaryti kliento sveikatai tinkamiausią sportavimo programą;

7.5. supažindina lankytojus su treniruoklių salėje esančiais treniruokliais ir kita įranga, jų paskirtimi, paaiškina ir konsultuoja kiekvieną klientą kaip teisingai jais naudotis, esant reikalui, pateikti klientui naudojimosi treniruokliais instrukcijas;

7.6. prieš įeinant pirmiesiems lankytojams į treniruoklių salę, patikrina savo darbo priemones, treniruoklius, pirmosios pagalbos vaistinėles turinį;

7.7. supažindina lankytojus su buvimo sporto salėje taisyklėmis, sek šių taisyklių vykdymą, drausmina pažeidėjus;

7.8. mandagiai ir korektiškai reikalauti iš klientų, kad pastarieji po pratimų atlikimo sudėtų svarsčius, svarmenis ir kitą treniruoklių salės įrangą į jiems skirtas vietas. Klientui to nepadarius, pačiam tai atlikti;

7.9. dalyvauja materialinių vertybių inventorizacijose ir perduodant inventorių keičiantis materialiai atsakingiems asmenims;

7.10. laikosi saugos darbe, priešgaisrinės saugos, elektrosaugos reikalavimų;

7.11. laikosi bendravimo etiketo reikalavimų;

7.12. užtikrina tvarką užsiėmimų, treniruočių metu;

7.13. tobulina savo profesinį meistriškumą;

7.14. neleidžia neturintiems leidimo asmenims būti treniruoklių salėje, įvykus incidentui ar nelaimingam atsitikimui, informuoja administraciją;

7.15. užtikrina, kad lankytojai, nesulaukę 16 metų, nesilankytų treniruoklių salėje, o nuo 16 iki 18 metų lankytojai turi pateikti tėvų pasirašytą leidimą;

7.16. atsitikus nelaimingam atsitikimui, suteikti klientui būtinąją pirmąją pagalbą ir iškviesti greitąją medicinos pagalbą;

7.17. darbo metu dėvėti sportinę aprangą;

7.18. saugo ir prižiūri sportinius įrenginius, apie gedimus informuoja mokyklos administraciją;

7.19. vykdo kitus Sporto mokyklos direktoriaus ar direktoriaus pavaduotojo pavedimus, susijusius su šiuose pareiginiuose nuostatuose nustatytomis funkcijomis.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Su nuostatais susipažinau ir sutinku:

Šilalės sporto mokyklos treniruoklių salės

Treneris-instruktorius

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(parašas, vardas, pavardė)